b'\n_START_ARTICLE_\nDarius Polikaitis\n_START_PARAGRAPH_\nDarius Polikaitis (1963 m. spalio 26 d. \xc4\x8cikagoje, JAV) \xe2\x80\x93 in\xc5\xbeinierius, muzikos mokytojas, chorvedys.\n_START_SECTION_\nBiografija\n_START_PARAGRAPH_\nMokydamasis gimnazijoje grie\xc5\xbe\xc4\x97 orkestre, dainavo choruose ir jiems akompanavo. Muzikos mok\xc4\x97si priva\xc4\x8diai: muzikos teorijos ir harmonijos, dainavimo, dirigavimo, skambinti fortepijonu ir groti trimitu. Pirmieji jo mokytojai buvo F. Strolia, M. Mem\xc4\x97nait\xc4\x97, V. Gutauskas ir kt. 1987 m. magistro laipsniu baig\xc4\x97 Ilinojaus technologijos institut\xc4\x85. 1982\xe2\x80\x931992 m. buvo K. Donelai\xc4\x8dio auk\xc5\xa1tesniosios lituanistin\xc4\x97s mokyklos muzikos ir dainavimo mokytojas \xc4\x8cikagoje._NEWLINE_Nuo 1995 m. Palaimintojo Jurgio Matulai\xc4\x8dio misijos vaik\xc5\xb3 choro vadovas \xc4\x8cikagos apylink\xc4\x97se. Choras gieda ba\xc5\xbeny\xc4\x8dioje, dalyvauja koncertuose._NEWLINE_Nuo 1988 m. D. Polikaitis yra \xc4\x8cikagos Lietuvi\xc5\xb3 meno ansamblio \xe2\x80\x9eDainava\xe2\x80\x9c (apie 60 dalyvi\xc5\xb3) meno vadovas ir dirigentas. Kolektyvas organizuoja koncertus ir muzikinius vaidinimus, dalyvauja dain\xc5\xb3 \xc5\xa1vent\xc4\x97se ir kituose tautiniuose renginiuose. 1995 m. \xe2\x80\x9eDainava\xe2\x80\x9c koncertu pa\xc5\xbeym\xc4\x97jo savo k\xc5\xabrybin\xc4\x97s veiklos 50-met\xc4\xaf. 1998 m. sausio 18 d. religin\xc4\x97s muzikos koncerte, be kit\xc5\xb3 k\xc5\xabrini\xc5\xb3, ansamblis atliko angl\xc5\xb3 kompozitoriaus J. Rutterio \xe2\x80\x9eRequiem\xe2\x80\x9c. \xe2\x80\x9eDainavos" ansamblis yra koncertav\xc4\x99s Va\xc5\xa1ingtone, Klyvlende, Detroite, Toronte, Grand Rapidse, dalyvavo 1990 m. Lietuvos tautin\xc4\x97je dain\xc5\xb3 \xc5\xa1vent\xc4\x97je, 1994 m. I ir 1998 m. II Pasaulio lietuvi\xc5\xb3 dain\xc5\xb3 \xc5\xa1vent\xc4\x97se Kaune ir Vilniuje._NEWLINE_D. Polikaitis buvo 1991 m. 7-osios JAV ir Kanados Kanados lietuvi\xc5\xb3 dain\xc5\xb3 \xc5\xa1vent\xc4\x97s \xc4\x8cikagoje, 1992 m. 9-osios i\xc5\xa1eivijos lietuvi\xc5\xb3 tautini\xc5\xb3 \xc5\xa1oki\xc5\xb3 \xc5\xa1vent\xc4\x97s Rosemont Horison, IL, 1994 m. I ir 1998 m. II Pasaulio lietuvi\xc5\xb3 dain\xc5\xb3 \xc5\xa1ven\xc4\x8di\xc5\xb3 Kaune ir Vilniuje dirigentas. Yra \xc5\xa0iaur\xc4\x97s Amerikos lietuvi\xc5\xb3 muzik\xc5\xb3 s\xc4\x85jungos valdybos narys \xe2\x80\x93 vicepirmininkas ir Amerikos chorved\xc5\xbei\xc5\xb3 s\xc4\x85jungos narys. 1984\xe2\x80\x931989 m. kaip dainininkas koncertavo \xc4\x8cikagoje, Detroite, Klyvlende, Niujorke, Toronte, Los And\xc5\xbeele, 1989 m. dalyvavo Roko mar\xc5\xa1e Lietuvoje \xe2\x80\x93 koncertavo Kaune, Klaip\xc4\x97doje, Ma\xc5\xbeeikiuose, \xc5\xa0iauliuose, Panev\xc4\x97\xc5\xbeyje ir Vilniuje. Pasirei\xc5\xa1kia ir kaip kompozitorius. Kuria populiarias dainas, instrumentuoja liaudies \xc5\xa1okius pu\xc4\x8diam\xc5\xb3j\xc5\xb3 orkestrui. I\xc5\xa1leido kelet\xc4\x85 savo k\xc5\xabrini\xc5\xb3 plok\xc5\xa1teli\xc5\xb3. 1993 m. dainavo savo dain\xc4\x85 \xe2\x80\x9eSveikas, Dievo Piligrime\xe2\x80\x9c Lietuvos jaunimo susitikimo proga su popie\xc5\xbeiumi Jonu Pauliumi II Kaune. Visa Polikai\xc4\x8di\xc5\xb3 \xc5\xa1eima muzikai: Audrius \xe2\x80\x93 akordeonistas, pedagogas, \xe2\x80\x9eDainavos" ansamblio chormeisteris, Rimas \xe2\x80\x93 pianistas ir akordeonistas, Rima \xe2\x80\x93 fleitininke, mokytoja, Vida \xe2\x80\x93 daininink\xc4\x97 (sopranas).'